মেয়েটি বেরিয়ে গেলে আহমদ কারিম মনে করার চেষ্টা করলেন তিনি কেন কীভাবে এখানে এলেন। মনের ভেতরে বিভিন্ন কুঠুরিতে নানা রকম অনুসন্ধান চলল। নাহ্, ঠিক মনে পড়ছে না তো। অন্তত এটুকু তো মনে পড়বে – সর্বশেষ কোথায় ছিলেন তিনি? কারিম চোখ বন্ধ করলেন। হ্যাঁ, এবার চোখের সামনে দৃশ্যপটটা খুলে গেল, যদিও তা খুব স্পষ্ট নয়, কেমন ঘোলাটে। একটা কালো রঙের এয়ারকন্ডিশন্ড মাইক্রোবাস দ্রম্নত ছুটে চলেছে। কারিম বসে আছেন দ্বিতীয় সারির বাঁদিকের সিটে। গাড়ির ভেতর নজরুলের বা লালনের কী একটা গান বাজছে। বাইরে সবুজ গাছপালা আর ছোট ছোট টিলা। হঠাৎ দৃশ্যটা নিশ্চল হয়ে গেল। না আর তো কিছু মনে পড়ছে না। তিনি চোখ মেললেন। তাদের গাড়িটা কি অ্যাক্সিডেন্ট করেছিল? না, তার শরীরের কোথাও তো আঘাতের আঁচ পাচ্ছেন না। আর বাকিরাই বা কোথায়?